b'\n_START_ARTICLE_\nPericlavament\n_START_PARAGRAPH_\nEn geografia pol\xc3\xadtica un periclavament \xc3\xa9s una part del territori sense discontinu\xc3\xaftat f\xc3\xadsica d\'un estat o territori determinat (per terra, o per l\'aigua), per\xc3\xb2 a la qual no es pot accedir sense travessar un territori estranger.\n_START_SECTION_\nOs de Civ\xc3\xads\n_START_PARAGRAPH_\nUn exemple de periclavament \xc3\xa9s el poble d\'Os de Civ\xc3\xads (o tamb\xc3\xa9 A\xc3\xb3s de Civ\xc3\xads) situat a la vall d\'A\xc3\xb3s, que \xc3\xa9s part de la coma de Set\xc3\xbaria, formada per la conca del riu d\'A\xc3\xb3s, tributari de la Valira. Geogr\xc3\xa0ficament la vall d\'A\xc3\xb3s \xc3\xa9s al vessant andorr\xc3\xa0, per\xc3\xb2 administrativament sempre ha format part de Catalunya (municipi de Valls de Valira) i els seus l\xc3\xadmits no han estat mai disputats. Nom\xc3\xa9s es pot accedir a Os de Civ\xc3\xads per carretera des de Sant Juli\xc3\xa0 de L\xc3\xb2ria, en territori d\'Andorra, i la comunicaci\xc3\xb3 directa amb la resta del municipi, que es troba al vessant catal\xc3\xa0 de la Valira, \xc3\xa9s a trav\xc3\xa9s del coll de Conflent, de 2.150 m d\'altitud.\n_START_SECTION_\nNorthwest Angle\n_START_PARAGRAPH_\nUn altre exemple -cl\xc3\xa0ssic - de periclavament, \xc3\xa9s el territori nord-americ\xc3\xa0 conegut com a Nortwest Angle, separat de la resta dels Estats Units d\'Am\xc3\xa8rica pel Lake of the Woods, un llac que pertany a les prov\xc3\xadncies canadenques de Manitoba i Ont\xc3\xa0rio, i a l\'Estat de Minessota dels EUA. Des de territori nord-americ\xc3\xa0 nom\xc3\xa9s es pot accedir al "Northwest Angle" travessant el llac, o passant pr\xc3\xa8viament per la frontera del Canad\xc3\xa0. Llevat d\'Alaska, el "Nortwest Angle" \xc3\xa9s la part m\xc3\xa9s septentrional del territori dels EUA._NEWLINE_Un cop dins del territori del "Northwest Angle", els viatgers han d\'entrar a la guixeta del pas fronterer de Jim\'s Corner, i informar el servei duaner dels EUA per videotel\xc3\xa8fon. Abans de sortir, s\'ha de fer el mateix amb el servei duaner del Canad\xc3\xa0._NEWLINE_El "Nortwest Angle" \xc3\xa9s fruit d\'un error hist\xc3\xb2ric en la definici\xc3\xb3 dels l\xc3\xadmits territorials entre els EUA i Canad\xc3\xa0 al tractat de Par\xc3\xads de 1783 que va posar fi a la Guerra d\'Independ\xc3\xa8ncia dels Estats Units\n_START_SECTION_\nPoint Roberts\n_START_PARAGRAPH_\nUn cas similar \xc3\xa9s el de Point Roberts una comunitat no-incorporada del comtat de Whatcom (\xc3\xa9s a dir administrada directament pel comtat), a l\'Estat de Washington als Estats Units._NEWLINE_Situat a la punta sud de la pen\xc3\xadnsula de Tsawwassen, Point Roberts es troba envoltada al nord per la Columbia-Britanica canadenca i pels altres costats per les aig\xc3\xbces territorials nord-americanes; \xc3\xa9s doncs impossible unir-la per via terrestre des dels Estats Units sense passar pel Canad\xc3\xa0.\n_START_SECTION_\nJungholz\n_START_PARAGRAPH_\nUn altre cas de periclavament \xc3\xa9s la petita poblaci\xc3\xb3 de Jungholz, que pertany al districte de Reutte (Tirol, \xc3\x80ustria), per\xc3\xb2 que nom\xc3\xa9s \xc3\xa9s accessible per carretera des d\'Alemanya, per aix\xc3\xb2, forma part del sistema duaner alemany.'